穹窿葬事回邑有感
作者：程俱
朝代：宋

paragraphs: 生别萬里餘，會面終有期。
死别不轉眸，一朝千古非。
白日光在天，玄陰閟泉扉。
盈盈閨中秀，土化成枯骴。
冠笄共甘苦，謂見素髪垂。
那知死生變，不待桑蔭移。
室有病時菌，篋有嫁時衣。
了了眼中事，閑粧静容儀。
垂楊手曾折，爲我當春稀。
迅流無迴波，落英無還枝。
空房閴無迹，新墳草離離。
傷心北門道，同來不同歸。